b'\n_START_ARTICLE_\nAton\n_START_PARAGRAPH_\nAton je staroegip\xc4\x8danski bog sonca. _NEWLINE_Bog Aton je Son\xc4\x8dni disk, ki daje \xc5\xbeivljenjsko mo\xc4\x8d. Prvi\xc4\x8d je bil omenjen pod vladavino faraona Tutmozisa I. pribli\xc5\xbeno leta 1500 pr. n. \xc5\xa1t. Bog Aton je osrednja figura v enem od egip\xc4\x8danskih mitolo\xc5\xa1kih spisov o nastanku sveta. Amenhotep IV. je proglasil Atona za dr\xc5\xbeavnega boga, kar je bil korak k monoteizmu. Ob tem se je tudi preimenoval v Ehnatona (Akhenaten - Koristen Atonu).\n_START_SECTION_\nMit o nastanku sveta\n_START_PARAGRAPH_\nStari Egip\xc4\x8dani so si nastanek sveta in ljudi razlagali z razli\xc4\x8dnimi miti. V enem od teh ima osrednje mesto bog Aton. Mit so razvili duhovniki iz Heliopolisa, ki so \xc4\x8dastili kult son\xc4\x8dnega boga Atona._NEWLINE_Legenda gre takole: _NEWLINE_V za\xc4\x8detku so bile na svetu le kaoti\xc4\x8dne vode Nun. Globoko v teh vodah je bilo jajce, v katerem je bila iskra \xc5\xbeivljenja. To jajce se je razpo\xc4\x8dilo in sredi voda je nastala  gora, na kateri je sedel bog sonca Aton. Iz svojih telesnih teko\xc4\x8din je ustvaril otroka dvoj\xc4\x8dka, de\xc4\x8dka in deklico - \xc5\xa0u in Tefnut. Sre\xc4\x8dno so \xc5\xbeiveli na gori, dokler otroka nista padla v vodo. Aton je iz svoje glave iztaknil oko in ga poslal iskati otroka. Oko je otroka na\xc5\xa1lo in ju vrnilo o\xc4\x8detu. Ta se je od veselja razjokal in iz solz so nastali ljudje. Ob vrnitvi pa je Oko ugotovilo, da je njegovo mesto v glavi Atona \xc5\xbee nadome\xc5\xa1\xc4\x8deno z novim o\xc4\x8desom.  Da bi Aton Oko  pomiril, ga je spremenil v ka\xc4\x8do in jo pritrdil na svoje obrvi. To je "uraeus", ki ga  vsi egip\xc4\x8danski faraoni od prve dinastije dalje nosijo na kroni._NEWLINE_\xc5\xa0u in Tefnut sta imela h\xc4\x8derko in sina - Nut in Geba. Nut je poro\xc4\x8dila svojega brata in rodile so se zvezde. Vendar pa je Nut te svoje otroke pojedla. Geb je bil zaradi tega zelo jezen in da bi Nut pobegnila pred njim se je povzpela visoko v nebo, tako da so bile njene roke na enem, noge pa na drugem obzorju. Postala je boginja neba. Geb je ostal na tleh in postal bog zemlje, med njma pa je bil \xc5\xa0u - bog zraka, ki je miril svoja otroka, da se nista \xc5\xa1e naprej prepirala. Vsa trojica je lovila ravnote\xc5\xbeje v nepredvidljivih vodah Nun.\n_START_SECTION_\nPoimenovanja\n_START_PARAGRAPH_\nPo Atonu se imenuje asteroid 2062 Aton, prvi odkriti asteroid iz skupine Atoncev.'